Ruter vil tette smutthull for snikere

Ruter vil presisere hvilke muligheter de har til å holde igjen snikere i sitt nye reisereglement.

Slik så det ut under en storkontroll ved Nationaltheatret i 2012. Etter flere rettssaker med snikere, vil Ruter gjøre sine egne reiseregler tydeligere. May Andrine Gran

3. sep. 2014 21:46 Sist oppdatert 4. september 2014

Alle som går inn på en buss, eller bane som kjøres for Ruter, inngår en avtale med selskapet. De færreste setter seg grundig inn i den avtalen før de hopper på banen, men den fastslår hva vi har av rettigheter og plikter som passasjerer.

Nå i høst holder Ruter på å revidere sin reiseavtale. Den nåværende er fra 2008.

I et utkast til ny reiseavtale vurderer Ruter hvordan de kan formulere retten til å holde igjen snikere.

Spørsmålet er om kontrollørene kan holde snikeren fysisk tilbake til politiet kommer hvis snikeren nekter å oppgi navnet sitt. Bare det siste året har Ruter vært i flere rettssaker med personer som har sneket og vært voldelige mot vektere som har holdt dem igjen.

Les også:

Les også Forelskelse og døde skilpadder

Umulig å praktisere

Samferdselsdepartementet skal godkjenne Ruters nye reisereglement senere i høst. Foreløpig gnager Ruter på hvordan de skal formulere vekternes rett til å holde igjen snikere innenfor lovens rammer.

Loven sier at snikere kan holdes igjen hvis de ikke oppgir navn, eller mens vekterne sjekker om personalia er riktig. Men det må ikke være et «uforholdsmessig inngrep» mot personen.

Så spørsmålet for Ruter er hva som er «uforholdsmessig».

I Ruters forarbeid til de nye vedtektene skriver de at for å unngå «uforholdsmessig inngrep» må vekterne i praksis slippe av passasjeren der hun eller han skal av:

« Dette vil gjøre tilbakeholdsretten nærmest umulig å praktisere – kunden kan lett møte billettkontrollen med at han uansett skal av på neste holdeplass og dermed slipper han å gjøre opp for seg. Det kan ikke ha vært meningen med regelen ».

Kan ikke legge snikere i bakken

I lagmannsretten i fjor forsvarte advokat Heidi Juritzen en person som ble holdt igjen av vektere etter en kontroll på Stortinget T-banestasjon. Ifølge Juritzen må vekterne slippe passasjeren av på første holdeplass.

— Man kan ikke holde igjen noen på banen frem til kontrolløren selv ønsker å gå av. Dette ville i så fall være en større frihetsberøvelse enn å holde noen igjen på en holdeplass, sier Juritzen.

Hun understreker samtidig at man må oppgi personalia hvis man blir tatt uten billett. Nekter du, kan du holdes igjen. Hva som er greit, må vurderes fra sak til sak, mener hun.

— Det viktigste er at vekterne vet hva som er Ruters praksis, sier Juritzen.

Historiske Osloby:

Les også - Unnskyld har De kjøpt billett?

—

Tenkt område

I sitt midlertidige forslag til transportvedtekter foreslår Ruter det de kaller en mellomløsning, der de kan holde igjen passasjeren til transportmiddelet stopper på et «tenkt område», for eksempel sentrum eller Majorstuen. Nøyaktig hva Ruter mener med denne formuleringen har de ikke svart Aftenposten på.

Ruters jurist Svend Eric Wandaas understreker at dette er tanker på skissestadiet.

— Ruter har kommet med et foreløpig utkast til en tolkning som etter vår mening kan gi en praktisk og rimelig avgrensning av spørsmålet som tas opp om avgrensning av billettkontroll. Hensikten med å legge ut presentasjonen er å få innspill fra våre samarbeidspartnere, skriver Wandaas i en mail.

Han sier også at det er for tidlig å svare på spørsmålet om det innebærer en endring av dagens praksis.

Samferdselsdepartementet, som skal godkjenne Ruters nye vedtekter, uttaler at der har man har ikke grunnlag for å si noe om Ruters nåværende praksis, og at det er Ruters ansvar å legge opp sin praksis slik at den ligger innenfor rammene av deres egne vedtekter.